ଗାଡି କି ଘୋଡା ନୁହେଁ, କନ୍ୟା ଆଣିବାକୁ ଜେସିବିରେ ଗଲେ ବର: ଆଉ ତା’ପରେ
ଆଜିକାଲି ବିବାହର ଋତୁ ଆରମ୍ଭ ହୋଇଯାଇଛି। ବିବାହ ସମ୍ପର୍କିତ ଅନେକ ରୋଚକ ଭିଡିଓ ସୋସିଆଲ ମିଡିଆରେ ଭାଇରାଲ ହେଉଛି। ନିକଟରେ ସେମିତି ଏକ ଭିଡିଓ ସାମ୍ନାକୁ ଆସିଛି। ଭିଡିଓରେ ବର ଗାଡି କି ଘୋଡା ନୁହେଁ, ଜେସିବି ଧରି କନ୍ୟାଙ୍କୁ ଆଣିବାକୁ ପହଞ୍ଚିଥିଲେ। ହିମାଚଳ ପ୍ରଦେଶର ଗିରିପାର ଅଞ୍ଚଳର ସାଙ୍ଗ୍ରା ଗାଁରେ ଏହି ଘଟଣା ଘଟିଛି। ବିବାହ ଶୋଭାଯାତ୍ରା ଆରମ୍ଭ ହେବା ପରେ ପ୍ରବଳ ତୁଷାରପାତ ହେତୁ ବର ଗାଡି ଆଗକୁ ଯାଇ ପାରି ନ ଥିଲା। ରାସ୍ତା ବରଫାବୃତ୍ତ ଯୋଗୁ ବନ୍ଦ ହୋଇଯାଇଥିଲା, ତେଣୁ ସେଠାରୁ ଆଗକୁ ଯିବା ଅସମ୍ଭବ ଥିଲା। ଏସବୁ ଦେଖି ବରଙ୍କ ପିତା ଜଗୟ ସିଂ ଆଗକୁ ଯିବା ପାଇଁ ଏକ ଜେସିବି ମେସିନ ବ୍ୟବସ୍ଥା କଲେ। ଏଥିରେ ବର ୩୦ କିଲୋମିଟର ଯାତ୍ରା କରିଥିଲେ। ବର ବିଜୟ ପ୍ରକାଶ, ଭାଇ ସୁରେନ୍ଦ୍ର, ପିତା ଜଗତ ସିଂ ଏବଂ ଫଟୋଗ୍ରାଫର ଜେସିବିରେ ବସି ରତୱା ଗାଁରେ ପହଞ୍ଚିଥିଲେ। ଏହା ପରେ ସେଠାରେ ବିବାହର ସମସ୍ତ ରୀତିନୀତି ସମ୍ପନ୍ନ ହେଲା ଏବଂ ସମସ୍ତେ ବର କନ୍ୟାଙ୍କୁ ନେଇ ଫେରିଥିଲେ।